ब्लू स्टार ऑपरेशन की बरसी मनाने के लिए हुए इकट्‌ठे; पंजाब में भी बढ़ाई गई सुरक्षा
Blue Star Operation Golden Temple; Khalistani Gathering  Californian San Fransisco Civic Center | Amritsar Punjab Police  विदेशों में एक बार फिर खालिस्तानी समर्थक व गर्म ख्याली सिख संगठन युवाओं को भड़काने की कोशिशों में लगे हैं।
पंजाब में ब्लू स्टार ऑपरेशन की बरसी को लेकर तनाव की स्थिति बनी हुई है। वहीं विदेशों में एक बार फिर खालिस्तानी समर्थक युवाओं को भड़काने की कोशिशों में लगे हैं। बीते रविवार अमेरिका के कैलिफोर्निया में खालिस्तानी समर्थकों बड़ी संख्या में खालिस्तान के झंडे लिए खुलेआम दिखे।
गौरतलब है कि 6 जून, यानी कि मंगलवार, स्वर्ण मंदिर में ब्लू स्टार ऑपरेशन की 39वीं बरसी मनाई जाएगी। पुलिस की कोशिश है कि इस साल माहौल को तनावपूर्ण ना होने दिया जाए। जिसके लिए अहम कदम उठाए जा रहे हैं। अर्ध-सैनिक बलों की टुकड़ियां पंजाब पुलिस के साथ तैनात की गई हैं। DGP (स्पेशल) लॉ एंड ऑर्डर पंजाब अर्पित शुक्ला खुद अमृतसर में हैं।
इन सबके उलट विदेश में जा चुके खालिस्तानी समर्थक विदेश व पंजाब दोनों जगह माहौल खराब करने की कोशिशों में जुटे हैं। बीते रविवार कैलिफोर्निया में साउथ फ्रांसिस्को स्थित सिविक सेंटर के बाहर हजारों सिख परिवार इकट्‌ठे हुए। इनमें खालिस्तानी समर्थक भी पहुंचे, जिन्होंने खालिस्तानी झंडे फहराए और लोगों व युवाओं को गुमराह करने के भी प्रयास किए।
पंजाब में बढ़ाई गई सुरक्षा
ब्लू स्टार ऑपरेशन की बरसी के अवसर पर पूरे पंजाब में सुरक्षा को बढ़ा दिया गया है। हर जिले में अतिरिक्त फोर्स भेजी गई है। अमृतसर में 3500 जवान तैनात किए गए हैं और 5 टुकड़ियां अर्ध-सैनिक बलों की तैनात की गई हैं।
6 जून बंद का आह्वान 
6 जून को अमृतसर में बंद का आह्वान किया गया है, लेकिन पुलिस ने इसका समर्थन करने व ना करने का निर्णय जनता पर ही छोड़ा है। बीते दिनों DGP शुक्ला ने भी साफ किया कि पुलिस लोगों को सुरक्षा उपलब्ध करवाएगी। जबरदस्ती दुकानें व मार्किट बंद नहीं करने दी जाएंगी।
सुबह अकाल तख्त पर अरदास
गोल्डन टेंपल में सुबह के समय हर साल की तरह ही ब्लू स्टार ऑपरेशन में मारे गए सिखों के लिए अरदास की जाएगी। शिरोमणि गुरुद्वारा प्रबंधक कमेटी व उनकी फोर्स की कोशिश रहेगी कि इस साल कोई भी परिसर के अंदर तलवार ना लहराए। हर साल इस तरह की घटना के बाद विश्व में इसका गलत संदेश पहुंचता है।